Critici din USR pentru Iohannis după numirea noilor miniștri PSD-ALDE: Nu poți să nu te întrebi cu cine joacă de fapt domnul președinte

Deputatul USR, Stelian Ion, l-a criticat miercuri pe președintele Klaus Iohannis după ce acesta i-a acceptat pe miniștrii propuși de Viorica Dăncilă la Interne și Externe, acuzându-l că a propulsat în guvern un personaj care a devastat Constanța alături de Radu Mazăre și Nicușor Constantinescu.

”Numirea lui Nicolae Moga la Interne și a Ramonei Mănescu la Externe sunt dezonorante pentru Klaus Iohannis și nu poți să nu te întrebi, din nou, cu cine joacă de fapt domnul președinte”, a scris Stelian Ion pe pagina sa de Facebook la puțin timp după ce președintele a semnat decretul prezidențial.

Este primul atac dinspre USR la adresa lui Klaus Iohannis după ce președintele partidului, Dan Barna, a fost desemnat candidatul Alianței USR PLUS la alegerile prezidențiale.

”O spun cu toată responsabilitatea: senatorul PSD Moga a fost permanent alături de Mazăre și Nicușor Constantinescu la jefuirea bugetului Constanței timp de aproape două decenii și este, fără îndoială, unul dintre vinovații pentru decăderea acestui important oraș al României. E o comicărie de teatru absurd ca în timp ce justiția demantelează o mafie și îi bagă pe jupâni la pușcărie, locotenentul lor să devină șef peste poliție. La rândul său, Ramona Mănescu este un personaj incapabil să-și justifice averea impresionantă, dobândită adesea prin tranzacții dubioase (vezi investigațiile Rise Project). Și la fel de grav este că nimic nu o recomandă pentru poziția de șefă a diplomației. Asta merită România, domnule președinte Klaus Iohannis?”, a mai scris Stelian Ion, deputat USR din Constanța.

Foto: Stelian Ion (Contul personal de Facebook)